**D ô v o d o v á s p r á v a**

1. **Všeobecná časť**

Návrh zákona, ktorým sa dopĺňa zákon Národnej rady Slovenskej republiky č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov (ďalej len „návrh zákona“) predkladá do legislatívneho procesu skupina poslancov Národnej rady Slovenskej republiky.

**Cieľom novely zákona je zníženie tvrdosti zákona voči prevádzkovateľom vozidiel, ktorí sú ihneď pokutovaní za omeškanie keď nepodrobia vozidlo v ustanovenej lehote pravidelnej technickej a emisnej kontrole.**

Na zníženie tvrdosti zákona sa navrhuje aby Okresný úrad po uplynutí ustanovenej lehoty na podrobenie vozidla pravidelnej technickej a emisnej kontroly poslal prevádzkovateľovi výzvu na podrobenie vozidla na technickú a emisnú kontrolu do doby 3 mesiacov. Následne ak prevádzkovateľ vozidla nepodrobí toto vozidlo technickej a emisnej kontrole v uvedenej lehote bude mu Okresným úradom uložená pokuta.

Je známych viacero prípadov keď prevádzkovatelia vozidiel neúmyselne včas nepodrobili vozidla technickej a emisnej kontrole v stanovenej 2 ročnej lehote z rôznych objektívnych a bola im okamžite zaslaná pokuta za omeškanie pár dní.

Predkladaný návrh zákona nemá žiadne vplyvy na rozpočet verejnej správy, vplyvy na podnikateľské prostredie, nemá vplyv na manželstvo, rodičovstvo a rodinu, sociálne vplyvy, vplyvy na životné prostredie a ani vplyvy na informatizáciu spoločnosti a služby verejnej správy pre občana.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie.

1. **Osobitná časť**

**Čl. I**

**K bodu 1**

Navrhovanou zmenou § 148 ods. 14 písm. b) bod 4. sa zavádza povinnosť Okresného úradu zaslať výzvu prevádzkovateľovi vozidla na podrobenie vozidla pravidelnej technickej kontrole po uplynutí 2 ročnej periodickej lehoty v lehote 3 mesiacov od doručenia výzvy. Ak prevádzkovateľ ani v tejto dodatočnej lehote nepodrobí vozidlo pravidelnej technickej kontrole tak Okresný úrad mu uloží pokutu.

**K bodu 2**

Navrhovanou zmenou § 148 ods. 14 písm. b) bod 5. sa zavádza povinnosť Okresného úradu zaslať výzvu prevádzkovateľovi vozidla na podrobenie vozidla pravidelnej emisnej kontrole po uplynutí 2 ročnej periodickej lehoty v lehote 3 mesiacov od doručenia výzvy. Ak prevádzkovateľ ani v tejto dodatočnej lehote nepodrobí vozidlo pravidelnej emisnej kontrole tak Okresný úrad mu uloží pokutu.

**Čl. II.**

 Navrhuje sa nadobudnutie účinnosti tohto zákona pätnástym dňom po jeho vyhlásení v zbierke zákonov.